Diari Oficial de la Generalitat Valenciana


Sumari del DOGV 7900, del 20-10-2016 (2016/8252)

ORDRE 66/2016, de 18 d'octubre, de la Conselleria d'Educació, Investigació, Cultura i Esport, per la qual s'aproven les bases reguladores del procediment de subvencions per al foment del valencià per a les institucions, entitats i associacions sense finalitat lucrativa i per a les persones jurídiques públiques i privades que realitzen projectes singulars de foment del valencià i del multilingüisme en l'àmbit social.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/10/18/66/dof/vci/html**

### Dades del document

Número de DOGV
:   7900

Data del DOGV
:   20-10-2016

Secció del DOGV
:   I. DISPOSICIONS GENERALS

Número del document
:   2016/8252


Data del document
:   18-10-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 66/2016, de 18 d'octubre, de la Conselleria d'Educació, Investigació, Cultura i Esport, per la qual s'aproven les bases reguladores del procediment de subvencions per al foment del valencià per a les institucions, entitats i associacions sense finalitat lucrativa i per a les persones jurídiques públiques i privades que realitzen projectes singulars de foment del valencià i del multilingüisme en l'àmbit social. [2016/8252]  
Índex  
  
Preàmbul  
Títol I. Disposicions generals  
Article 1. Objecte  
Article 2. Persones o entitats beneficiàries i requisits  
Article 3. Compatibilitat amb altres subvencions  
Article 4. Obligacions de les entitats beneficiàries  
Article 5. Disponibilitat pressupostària  
Article 6. Règim normatiu de les subvencions  
Article 7. Clàusules socials  
Títol II. Bases generals  
Capítol I. Procediment  
Article 8. Sol·licitud i termini de presentació  
Article 9. Informació i documentació de la sol·licitud  
Article 10. Ordenació, instrucció i resolució del procediment de les subvencions  
Article 11. Comissió tècnica  
Capítol II. Subvencions destinades a associacions cíviques sense finalitat lucrativa, sindicats, associacions professionals i altres entitats sense ànim de lucre  
Article 12. Persones o entitats beneficiàries  
Article 13. Actuacions i despeses subvencionables  
Article 14. Criteris de valoració i d'atorgament de la subvenció  
  
Capítol III. Subvencions destinades a universitats i xarxes universitàries  
Article 15. Persones o entitats beneficiàries  
Article 16. Actuacions i despeses subvencionables  
Article 17. Criteris de valoració i d'atorgament de la subvenció  
  
Capítol IV. Subvencions destinades a entitats de l'exterior de la Comunitat Valenciana  
Article 18. Persones o entitats beneficiàries  
Article 19. Actuacions i despeses subvencionables  
Article 20. Criteris de valoració i d'atorgament de la subvenció  
  
Capítol V. Subvencions destinades a persones jurídiques públiques i privades que realitzen projectes singulars de foment del multilingüisme en l'àmbit social  
Article 21. Persones o entitats beneficiàries  
Article 22. Actuacions i despeses subvencionables  
Article 23. Criteris de valoració i d'atorgament de la subvenció  
  
Títol III. Disposicions de gestió econòmica i règim sancionador  
  
Article 24. Valoració de la puntuació i assignació de la subvenció  
  
Article 25. Justificació de la subvenció  
Article 26. Causes de reintegrament  
Article 27. Forma de pagament  
Article 28. Mètode de comprovació i pla de control  
Article 29. Règim d'infraccions i sancions  
Disposició addicional  
Disposicions finals  
  
  
  
  
PREÀMBUL  
  
La participació de la societat civil en els processos de reafirmació i de consolidació de la identitat col·lectiva és imprescindible. És per això que, en la recuperació i la promoció de l'ús del valencià, tenen un paper important les diferents entitats i associacions cíviques, els sindicats i les associacions professionals. Durant moltes dècades aquestes entitats han fet i fan un treball encomiable de recuperació de la cultura valenciana i de foment del valencià. Les entitats culturals, esportives, festives i musicals porten endavant projectes que el Consell vol reconéixer i impulsar perquè afavoreixen l'ús social del valencià.  
  
Les universitats valencianes han tingut un paper fonamental des de fa dècades en la defensa de la cultura i de la llengua pròpia. A més del treball acadèmic també han desenvolupat una sèrie d'accions de foment del patrimoni cultural valencià en tot el territori. Han iniciat i consolidat xarxes que han superat els límits de cada campus. Han portat endavant projectes de col·laboració entre elles i amb altres organismes i institucions amb l'objectiu d'afermar l'ús i el coneixement del valencià i el multilingüisme.  
La presència de valencianes i valencians en l'exterior, tant en el territori de l'Estat com en altres països, és una realitat. Aquesta població valenciana o d'origen valencià s'ha organitzat en diferents tipus d'associacions o d'entitats. Una de les tasques importants que fan al si d'aquestes organitzacions és mantenir i donar a conéixer la llengua i cultura valenciana.  
La Generalitat està compromesa amb la recuperació i promoció de l'ús del valencià, per la qual cosa el Consell, com a govern de tota la ciutadania valenciana, vol impulsar i fomentar l'ús del valencià en tots els àmbits de la societat valenciana.  
Les ajudes econòmiques són una eina de foment i de col·laboració entre les administracions, associacions i entitats per a la gestió de qüestions d'interés públic, com és el cas del foment i ús del valencià.  
  
D'acord amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, aquesta convocatòria no necessita notificació a la Comissió Europea per no ser aplicable l'article 107, apartat 1, del Tractat de Funcionament de la Unió Europea (TFUE), atés que les ajudes van dirigides a entitats que realitzen activitats de foment de l'ús del valencià, com la conservació del patrimoni cultural europeu, i que, per la seua incidència d'àmbit eminentment local i per l'escàs import de l'ajuda, no afecta els intercanvis comercials entre estats membres.  
Les subvencions a què es refereixen les presents bases reguladores s'emmarquen en el Pla estratègic de subvencions 2016-2019 de la Conselleria d'Educació, Investigació, Cultura i Esport aprovat per Resolució de 30 d'agost de 2016, del seu titular, publicat en el Diari Oficial de la Generalitat Valenciana, de 5 de setembre de 2016.  
El compromís del Consell està basat en el compliment de les disposicions de l'Estatut d'Autonomia de la Comunitat Valenciana i les de la Llei d'ús i ensenyament del valencià, normes legals bàsiques de les quals emana l'oficialitat del valencià i l'obligatorietat de protegir-ne la recuperació i garantir-ne l'ús social.  
La Llei 4/1983, de 23 de novembre, de la Generalitat, d'ús i ensenyament del valencià, fixa, com un dels seus objectius específics, protegir la recuperació del valencià, llengua pròpia de la Comunitat Valenciana, i garantir-ne l'ús normal i oficial. De conformitat amb l'article 17 de la Llei 4/1983, de 23 de novembre, de la Generalitat, d'ús i ensenyament del valencià, tota la ciutadania té el dret a expressar-se en valencià en qualsevol reunió, així com a realitzar en valencià les seues activitats professionals, mercantils, laborals, sindicals, polítiques, religioses, recreatives i artístiques.  
Per tot això, segons els preceptes dels articles 2.1 i 2.2 de la Llei 38/2003, de 17 de novembre, general de subvencions; de la disposició final primera del Reial Decret 887/2006, de 21 de juliol, que aprova el Reglament general de subvencions; de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, atés que s'ha donat audiència pública en el Diari Oficial de la Generalitat Valenciana, de conformitat amb el Consell Jurídic Consultiu de la Comunitat Valenciana, d'acord amb el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, en virtut de les facultats que em són conferides per l'article 28 de la Llei 5/1983, de 30 de desembre, del Consell; vista la proposta del director general de Política Lingüística i Gestió del Multilingüisme de 17 d'octubre de 2016, i de conformitat amb aquesta, fent ús de les atribucions que em confereix la normativa vigent,  
  
  
  
ORDENE  
  
TÍTOL I  
Disposicions generals  
  
Article 1. Objecte  
1. L'objectiu és la conservació del patrimoni cultural mitjançant ajudes a activitats de promoció de l'ús del valencià i de foment del multilingüisme en l'àmbit social. En la convocatòria corresponent s'establirà el període en què s'hauran de realitzar les activitats objecte de la subvenció.  
2. Aprovar les bases reguladores del procediment de subvencions per al foment del valencià i el foment del multilingüisme en l'àmbit social.  
  
Article 2. Persones o entitats beneficiàries i requisits  
1. Podran optar a les subvencions:  
Modalitat A.  
Les associacions cíviques i altres entitats sense ànim de lucre, sindicats, associacions empresarials, associacions professionals i fundacions legalment constituïdes i inscrites en el registre de l'Administració que corresponga en funció del tipus d'entitat o d'organització.  
  
Modalitat B.  
Les universitats de la Comunitat Valenciana i les xarxes universitàries en què participen almenys tres universitats públiques de la Comunitat Valenciana. Aquestes entitats han d'estar dotades de serveis lingüístics amb un mínim de personal especialitzat que s'especificarà en la convocatòria corresponent, el lloc de treball del qual ha de tindre unes característiques semblants a les que, per a la mateixa funció, tenen els llocs corresponents en la Generalitat.  
Modalitat C.  
Les entitats i centres de l'exterior de la Comunitat Valenciana inscrits en el registre corresponent.  
Modalitat D.  
Les persones jurídiques públiques i privades de la Comunitat Valenciana que realitzen projectes de característiques singulars que fomenten l'ús del valencià i el multilingüisme en l'àmbit social.  
2. No podran obtindre la condició de beneficiàries de les subvencions aquelles entitats en les quals concórrega alguna de les circumstàncies següents:  
a) Haver sigut condemnades mitjançant una sentència ferma a la pèrdua de la possibilitat d'obtindre subvencions o ajudes públiques.  
b) Haver sol·licitat la declaració de concurs voluntari, haver sigut declarades insolvents en qualsevol procediment, trobar-se declarades en concurs llevat que en aquest haja adquirit eficàcia un conveni, estar subjectes a intervenció judicial o haver sigut inhabilitades segons la Llei 22/2003, de 9 de juliol, concursal, sense que haja conclòs el període d'inhabilitació fixat en la sentència de qualificació del concurs.  
  
c) Haver donat lloc a la resolució ferma de qualsevol contracte realitzat amb l'Administració, i que per això hagen sigut declarades culpables.  
d) Estar incursa la persona física, les persones administradores de les societats mercantils o aquelles que tinguen la representació legal d'unes altres persones jurídiques, en algun dels supòsits de la Llei 5/2006, de 10 d'abril, de regulació dels conflictes d'interessos dels membres del Govern i dels alts càrrecs de l'Administració General de l'Estat; de la Llei 53/1984, de 26 de desembre, d'incompatibilitats del personal al servei de les administracions públiques, o tractar-se de qualsevol dels càrrecs electes regulats en la Llei Orgànica 5/1985, de 19 de juny, del règim electoral general, en els termes establits en aquesta o en la normativa de la Comunitat Valenciana.  
e) No estar al corrent en el compliment de les obligacions tributàries o davant de la Seguretat Social, segons la normativa vigent.  
f) Tindre la residència fiscal en un país o en un territori qualificats reglamentàriament com a paradís fiscal.  
g) No estar al corrent del pagament d'obligacions per reintegrament de subvencions.  
h) Haver sigut sancionada mitjançant resolució ferma amb la pèrdua de la possibilitat d'obtindre subvencions, segons la Llei 38/2003, de 17 de novembre, general de subvencions, o la Llei 58/2003, de 17 de desembre, general tributària.  
i) No podran accedir a la condició de beneficiàries les agrupacions previstes en el segon paràgraf de l'apartat 3 de l'article 11 de la LGS quan concórrega alguna de les prohibicions anteriors en qualsevol dels seus membres.  
j) En cap cas podran obtindre la condició de beneficiàries de les subvencions les entitats incloses en les causes de prohibició previstes en els apartats 5 i 6 de l'article 4 de la Llei Orgànica 1/2002, de 22 de març, reguladora del dret d'associació.  
k) Tampoc podran obtindre la condició de beneficiàries les entitats respecte de les quals s'haja suspés el procediment administratiu de la inscripció per trobar-se indicis racionals d'il·licitud penal, en aplicació del que disposa l'article 30.4 de la Llei Orgànica 1/2002, mentres no es dicte resolució judicial ferma en virtut de la qual puga practicar-se la inscripció en el registre corresponent.  
  
Article 3. Compatibilitat amb altres subvencions  
Aquestes subvencions són compatibles amb altres subvencions obtingudes d'altres organismes, així com altres recursos o ingressos per a la mateixa finalitat. En tot cas, la suma de les ajudes, subvencions, recursos o ingressos rebuts no podrà superar la despesa realitzada. En cas de superar-la, es reduirà l'import de la subvenció fins al límit màxim que corresponga al cost total del programa subvencionat.  
  
Article 4. Obligacions de les persones o entitats beneficiàries  
Les entitats beneficiàries de les subvencions tenen les obligacions següents:  
1. Haver realitzat l'activitat que fonamenta la subvenció i haver-la justificada adequadament segons s'indica en aquestes bases i en la convocatòria corresponent.  
2. Comunicar a la conselleria concessionària de la subvenció altres ajudes i subvencions obtingudes d'altres organismes, així com altres recursos o ingressos per a la mateixa finalitat. Si no ha rebut cap altra subvenció, ha de presentar una declaració  responsable que ho acredite.  
  
3. Estar sotmeses a les actuacions de comprovació i de control financer que corresponen a la Intervenció General, a la qual aportaran la documentació que se'ls requerisca.  
4. Disposar dels llibres comptables, registres diligenciats i altres documents degudament auditats, en els termes exigits per la legislació mercantil i sectorial aplicable a l'entitat beneficiària, amb la finalitat de garantir l'adequat exercici de les facultats de comprovació i de control.  
  
Si l'entitat beneficiària realitza altres activitats de naturalesa econòmica haurà de preveure en la comptabilitat de l'entitat les mesures pertinents de distinció comptable perquè la subvenció siga destinada a les activitats subvencionades.  
5. Conservar els documents justificatius de l'aplicació dels fons rebuts mentres puguen ser objecte de les actuacions de control i de comprovació.  
6. Acreditar que estan al corrent de les obligacions tributàries i de la Seguretat Social.  
7. Procedir al reintegrament dels fons percebuts en els supòsits indicats en l'article 37 de la Llei general de subvencions.  
8. Les actuacions de promoció del valencià s'han d'ajustar a les directrius de la conselleria competent en la matèria, la qual podrà supervisar-les en qualsevol moment.  
9. Les entitats beneficiàries, en la difusió de les activitats subvencionades, han de donar l'adequada publicitat del caràcter públic del finançament de la conselleria competent en la matèria d'acord al que estableix l'article tercer, apartat segon i tercer de la Llei 2/2015, de 21 d'abril, de la Generalitat, de transparència, bon govern i participació ciutadana de la Comunitat Valenciana. El text que han d'incloure és: «Amb la col·laboració de la conselleria (que siga competent en la matèria) de la Generalitat».  
10. Han d'adequar-se a la normativa lingüística oficial de l'Acadèmia Valenciana de la Llengua d'acord amb el que disposa l'article 5 de la Llei 7/1998, de 16 de setembre, de la Generalitat Valenciana, de creació de l'Acadèmia Valenciana de la Llengua; i l'article 13.n del Decret 155/2015, de 18 de setembre, del Consell, pel qual aprova el Reglament orgànic i funcional de la Conselleria d'Educació, d'Investigació, Cultura i Esport.  
11. L'entitat beneficiària podrà subcontractar l'activitat objecte de la subvenció fins al 100 % d'aquesta, quan així s'especifique en la corresponent convocatòria d'ajudes, i en aquest cas caldrà ajustar-se al que disposa l'article 29 de la Llei 38/2003, de 17 de novembre, general de subvencions. Els beneficiaris hauran de complir la normativa que se li aplique en matèria de contractació pública.  
L'incompliment de les anteriors obligacions serà causa de l'exigència de les responsabilitats o sancions corresponents segons la legislació vigent.  
  
Article 5. Disponibilitat pressupostària  
La Generalitat finançarà les subvencions a càrrec del programa de promoció del valencià, del pressupost de la Generalitat. Es publicaran en el Diari Oficial de la Generalitat Valenciana (DOGV) les oportunes convocatòries, amb les característiques de les accions subvencionables, les línies i l'import de les subvencions, d'acord amb les previsions pressupostàries.  
  
Article 6. Règim normatiu de les subvencions  
1. El procediment per a la concessió de les subvencions corresponents a aquestes ajudes es tramitarà en règim de concurrència competitiva, segons estableix l'article 22.1 de la Llei 38/2003, general de subvencions, i l'article 163 de la Llei 1/2015, de 6 de febrer, de la Generalitat, d'hisenda pública, del sector públic i de subvencions.  
2. A aquestes ajudes s'aplicaran les bases reguladores d'aquest projecte d'ordre; els preceptes bàsics de la Llei 38/2003, de 17 de novembre, general de subvencions; el Reial Decret 887/2006, de 21 de juliol, que aprova el Reglament (RGS); la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; així com el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
3. Les ajudes que es concedisquen d'acord amb el que preveu aquest projecte d'ordre, segons l'article 3.4 del Decret 147/2007, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques estan exemptes del requisit de notificació a la Comissió Europea i són compatibles amb el mercat comú, atés que les ajudes van dirigides a entitats que realitzen activitats de foment de l'ús del valencià, com la conservació del patrimoni cultural europeu, i que per la seua incidència d'àmbit eminentment local i, per l'escàs import de l'ajuda, no afecta els intercanvis comercials entre estats membres i, per tant, queden excloses de l'aplicació del principi d'incompatibilitat amb el mercat comú formulat per l'article 107, apartat 1, del Tractat de Funcionament de la Unió Europea (TFUE).  
  
  
Article 7. Clàusules socials  
Les convocatòries corresponents establiran, d'acord amb aquestes bases, com a criteris socials en la valoració de les sol·licituds els aspectes regulats en el punt «Nové. Disposicions relatives a la incorporació de criteris socials en les convocatòries de subvencions i ajudes», de l'Acord de 27 de març de 2015, del Consell, pel qual s'estableixen directrius per a l'aplicació de clàusules de caràcter social en la contractació de l'Administració de la Generalitat i el seu sector públic, així com en matèria de subvencions de l'Administració de la Generalitat.  
  
  
  
TÍTOL II  
Bases generals  
  
CAPÍTOL I  
Procediment  
  
Article 8. Sol·licitud i termini de presentació  
1. La sol·licitud ha de ser firmada per la persona que represente legalment l'entitat i ha d'acreditar que té representació suficient. Les sol·licituds, que s'han d'ajustar al model que figure en la convocatòria corresponent, s'han de dirigir a la direcció general competent en matèria de política lingüística i s'han de presentar, amb la informació i la documentació requerides en la convocatòria, en el Registre general de la conselleria competent en aquesta matèria, en les direccions territorials de la corresponent conselleria d'Alacant, Castelló o València, o per qualsevol dels mitjans establits en l'article 16.4 de la Llei 39/2015, d'1 d'octubre, de procediment administratiu comú i de règim jurídic del sector públic.  
  
En el cas de presentar-la en una oficina de Correus, s'ha de fer en sobre obert perquè la instància siga datada i segellada abans de ser certificada i, en tot cas, s'ha d'ajustar als requisits establits en l'article 31 del Reial Decret 1829/1999, de 3 de desembre, pel qual s'aprova el reglament que regula la prestació dels serveis postals, d'acord amb la Llei 24/1998, de 13 de juliol, del servei postal universal i de liberalització dels serveis postals.  
2. El model de sol·licitud estarà disponible en la pàgina web de la conselleria competent en matèria de política lingüística. En aquest lloc web també es poden emplenar i imprimir els annexos.  
3. En tant que el procediment de tramitació no siga íntegrament per via telemàtica, caldrà presentar la sol·licitud telemàtica en paper, segons el punt 1 d'aquest article, per a fer-ne efectiva la formalització.  
4. El termini de presentació de sol·licituds serà el que s'indique en la convocatòria corresponent.  
5. L'òrgan gestor revisarà les sol·licituds perquè totes les dades exigides en la convocatòria figuren en l'expedient. Quan la sol·licitud no complisca els requisits establits en aquest projecte d'ordre o no s'aporte la informació i la documentació que, d'acord amb el projecte d'ordre, siga exigible, de conformitat amb el que preveu la legislació del procediment administratiu comú vigent, l'entitat interessada serà requerida perquè esmene, en un termini de 10 dies, la falta o aporte la informació i els documents preceptius, amb indicació que, si no ho fa així, es considerarà que desisteix de la seua petició, amb una resolució prèvia, que haurà de ser dictada en els termes que preveu l'article 42 de l'esmentada llei.  
6. La presentació de sol·licituds per a optar a les ajudes implica l'acceptació expressa i formal de les condicions de la convocatòria.  
7. D'acord amb l'article 55 de la Llei 9/2001, de 21 de desembre, de la Generalitat, de mesures fiscals, de gestió administrativa i financera, i d'organització de la Generalitat, si a partir del primer dia de presentació de les sol·licituds, i en el termini de sis mesos, no hi ha una resolució i una comunicació expresses sobre la sol·licitud, es podrà entendre desestimada, la qual cosa no eximix la conselleria competent de l'obligació de resoldre expressament.  
  
Article 9. Informació i documentació de la sol·licitud  
D'acord amb el que estableix el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, la informació i la documentació requerides per a la tramitació de la sol·licitud figuraran en el model de sol·licitud que s'annexarà a la convocatòria corresponent i s'haurà de referir als apartats següents:  
1. Les dades identificatives de l'entitat, en què hauran de constar el número del CIF, el número d'inscripció en el registre corresponent de la Generalitat, el número del DNI o document oficial acreditatiu de la persona sol·licitant, l'acreditació de la seua representativitat, així com l'adreça postal i telemàtica a l'efecte de comunicacions i notificacions.  
  
2. Les dades de l'imprés de domiciliació bancària per a pagaments de la Generalitat.  
3. Modalitat A: associacions cíviques sense finalitat lucrativa, sindicats, associacions professionals i altres entitats sense ànim de lucre.  
- Programa a) Activitats que tinguen com a objectiu afavorir, difondre i promoure l'ús del valencià i la cultura valenciana en general. Caldrà indicar la informació referida a les activitats i el material de difusió i pàgines web per als quals es demana subvenció, amb una breu explicació de l'activitat i amb indicació del pressupost corresponent. Retolació exterior i interior exclusivament en valencià de les dependències de l'entitat.  
- Programa b) Campanyes i accions de voluntariat lingüístic. Caldrà presentar un projecte de les accions i el pressupost detallat.  
  
- Programa c) Campanyes i accions d'acollida lingüística a nouvinguts. Caldrà presentar un projecte de les accions i el pressupost detallat.  
  
- Programa d) Activitats de formació del i en valencià dirigides a col·lectius específics. S'indicarà el nivell del curs, el nombre d'hores lectives, el pressupost, les dates d'inici i de finalització, el lloc i l'adreça on es realitzarà el curs. Es presentarà una programació de l'activitat formativa. Si els cursos són de llengua, els continguts s'adequaran als programes oficials de la Junta Qualificadora de Coneixements de Valencià.  
  
- Programa e) Activitats de foment de la lectura en valencià. Caldrà presentar un projecte de les accions i el pressupost detallat.  
  
- Programa f) Activitats de divulgació de cinema i produccions audiovisuals en valencià. Caldrà presentar un projecte de les accions i el pressupost detallat.  
- Programa g) Funcionament d'oficines o serveis de promoció de l'ús del valencià.  
Creació i funcionament d'oficines o serveis de promoció del valencià. L'oficina o servei ha d'estar dotat de personal especialitzat. Ha de disposar, com a mínim, d'una persona tècnica, subgrup A1 o subgrup A2, o assimilada, en promoció lingüística, el lloc de treball de la qual haurà de tindre unes característiques semblants a les que tenen els llocs corresponents en la Generalitat per a la mateixa funció.  
Es requerirà informació sobre l'organització de l'oficina o del servei, de les persones responsables, del personal, de les seues condicions laborals i del pressupost tant de les activitats com del personal de l'oficina o del servei. Així mateix, caldrà aportar una breu programació de les actuacions previstes en què s'especifique l'abast, la incidència social, les institucions o les entitats que hi participen o hi col·laboren, la duració i els mitjans i suports publicitaris.  
4. Modalitat B: universitats i xarxes universitàries.  
a) Universitats  
- Memòria explicativa de les activitats i iniciatives de formació, en la qual s'indicarà el tipus de formació, el nombre d'hores lectives, el pressupost, les dates d'inici i de finalització, el lloc i l'adreça on es realitzarà, la llista de participants en què conste el nom, cognoms i número de DNI o document oficial acreditatiu, titulacions o nivell de formació dels qui hi participen.  
- Memòria explicativa i pressupost detallat de la campanya de promoció per a l'increment de l'ensenyament en valencià.  
- Acreditació dels crèdits totals i dels que s'imparteixen en valencià en la universitat.  
- Memòria explicativa dels incentius o ajuts concedits per la realització de materials docents, tesis i articles d'investigació en valencià.  
  
- Memòria explicativa sobre la formació i dinamització del voluntariat lingüístic universitari.  
- Projecte i pressupost de creació i de manteniment de plataforma digital per a l'aprenentatge del valencià.  
b) Xarxes universitàries.  
- Memòria o projecte i pressupost de les activitats per les quals se sol·licita subvenció.  
- Relació de manuals de llengües estrangeres per a traduir al valencià i pressupost detallat de la traducció i dels drets d'autor.  
  
- Projecte i pressupost de creació i de manteniment de plataforma digital per a l'aprenentatge multilingüe.  
5. Modalitat C: entitats de l'exterior de la Comunitat Valenciana.  
- Programa a) Activitats que tinguen com a objectiu afavorir, difondre i promoure l'ús del valencià i la cultura valenciana en general. Caldrà indicar la informació referida a les activitats, el material de difusió i pàgines web per als quals es demana subvenció, amb una breu explicació de l'activitat i amb indicació del pressupost corresponent.  
  
- Programa b) Cursos de valencià. S'indicarà el nivell del curs, el nombre d'hores lectives, el pressupost, les dates d'inici i de finalització, el lloc i l'adreça on es realitzarà el curs i la llista d'alumnes en què consten el nom, cognoms i número de DNI. Els continguts del curs s'adequaran als programes oficials de la Junta Qualificadora de Coneixements de Valencià.  
- Relació de llibres i subscripció a publicacions de premsa i revistes en valencià i pressupost detallat.  
6. Modalitat D: entitats públiques i privades que presenten projectes singulars de foment del multilingüisme en l'àmbit social.  
- Memòria explicativa i pressupost detallat del projecte.  
7. Declaracions responsables. Per a simplificar la presentació de documentació, l'entitat facilitarà la informació requerida a través de les declaracions responsables que figuren en el model de sol·licitud. Si no les firma, l'entitat haurà d'aportar la documentació acreditativa del compliment dels aspectes següents:  
a) Sobre la veracitat de les dades que s'aporten en la sol·licitud i l'assumpció de responsabilitats si foren inexactes.  
b) Sobre el compliment dels requisits de la convocatòria.  
c) De no estar sotmesa a cap prohibició per a obtindre la condició de beneficiària, de les previstes en l'article 13 de la LGS.  
d) Sobre la disposició i conservació de la documentació acreditativa corresponent i sobre el compromís de conservar-la durant la vigència de l'expedient.  
8. Autoritzacions  
Per a afavorir l'agilització administrativa, l'entitat sol·licitant podrà atorgar les autoritzacions a la conselleria competent en la matèria i convocant de la subvenció, a través del model de sol·licitud, sobre els aspectes següents:  
a) Obtindre per via telemàtica o electrònica les dades pertinents que estiguen en poder de la Tresoreria General de la Seguretat Social, de l'Agència Estatal de l'Administració Tributària i de la Conselleria competent en matèria d'hisenda.  
b) Consultar les dades sobre l'entitat i sobre la persona sol·licitant en el sistema de verificació de dades.  
c) Enviar informació i notificació referides a l'expedient per mitjans telemàtics i electrònics.  
9. Si no firmen les autoritzacions anteriors, l'entitat haurà d'aportar la documentació acreditativa pertinent en el moment de la sol·licitud.  
  
  
Article 10. Ordenació, instrucció i resolució del procediment de concessió  
1. La gestió i instrucció del procediment correspon a la subdirecció general amb competències en política lingüística.  
2. La valoració de les sol·licituds seguirà els criteris i valoracions ponderades d'aquestes bases i la puntuació concreta de cada criteri s'establirà en la resolució de convocatòria corresponent.  
3. Seguidament, en aplicació dels criteris establits i amb la valoració corresponent a totes les sol·licituds que hagen complit els requisits de la convocatòria, s'elaborarà una llista amb l'import de les ajudes concedides en cada opció.  
4. Atenent als criteris indicats, i tenint en compte el pressupost i la distribució disponible per a l'atorgament de les subvencions, la comissió tècnica elaborarà l'informe i la proposta pertinent. D'acord amb l'informe, l'òrgan instructor formularà la proposta de resolució a la persona titular de la direcció general competent en matèria de política lingüística.  
5. Vista la proposta, i d'acord amb la delegació de la facultat de resoldre efectuada per la disposició final primera d'aquestes bases, la persona titular de la direcció general competent en matèria de política lingüística resoldrà la concessió de les ajudes. La resolució serà publicada en el Diari Oficial de la Generalitat Valenciana, tal com disposen l'article 18 de la LGS i l'article 8.1.c de la Llei 19/2013, de 9 de desembre, de transparència, accés a la informació pública i bon govern.  
  
6. Si en el termini de sis mesos a partir de la finalització del termini de la presentació de les sol·licituds no hi ha una resolució expressa, aquesta s'entendrà desestimada.  
Article 11. Comissió tècnica  
Les sol·licituds seran estudiades per una comissió tècnica, nomenada per la persona titular de la direcció general competent en matèria de política lingüística que, com a òrgan col·legiat, estarà formada per:  
Presidència: titular de la subdirecció general competent en matèria de política lingüística.  
Secretaria: titular d'un servei de la direcció general competent en matèria de política lingüística.  
Vocals:  
- Tres persones funcionàries de la direcció general competent en matèria de política lingüística, nomenades per la persona titular.  
  
  
CAPÍTOL II  
Subvencions destinades a les associacions cíviques i altres entitats sense ànim de lucre, sindicats, associacions empresarials, associacions professionals i fundacions legalment constituïdes i inscrites en el registre de l'Administració que corresponga en funció del tipus d'entitat o d'organització.  
  
Article 12. Persones o entitats beneficiàries  
Podran optar a aquestes ajudes les associacions cíviques i altres entitats sense ànim de lucre, sindicats, associacions empresarials, associacions professionals i fundacions legalment constituïdes i inscrites en el registre de l'Administració que corresponga en funció del tipus d'entitat o d'organització.  
  
Article 13. Actuacions i despeses subvencionables  
1. Les activitats i despeses subvencionables comprendran l'any natural i seran concretades anualment en la convocatòria corresponent. En tot cas, la quantitat màxima objecte d'ajuda no podrà superar el pressupost sol·licitat.  
2. Se subvencionaran les accions i les despeses següents:  
Programa a) Activitats que tinguen com a objectiu afavorir, difondre i promoure l'ús del valencià i la cultura valenciana en general. Se subvencionaran les despeses referides a l'edició en valencià del material de difusió, de divulgació i d'informació sobre l'entitat i les seues activitats, com ara llibres, revistes, programes, fullets, catàlegs, cartells, documentació administrativa, agendes escolars, pancartes, plòters i pàgines web.  
  
Retolació exterior i interior exclusivament en valencià de les dependències de l'entitat. Material de marxandatge en què aparega explícitament la campanya de promoció del valencià.  
En el cas de les pàgines web, seran subvencionables els costos de creació i de manteniment de la pàgina web. Si les pàgines web són bilingües o plurilingües, hauran de tindre la pàgina d'inici en valencià o donar l'opció de triar la versió en valencià abans d'accedir als seus continguts.  
Programa b) Accions de voluntariat lingüístic. Se subvencionaran totes les despeses menys les de material inventariable.  
Programa c) Campanyes i accions d'acollida lingüística. Se subvencionaran totes les despeses menys les de material inventariable.  
Programa d) Activitats de formació en i del valencià dirigides a col·lectius específics, sempre que l'oferta formativa en la població o en l'entorn més immediat no siga suficient. En les activitats formatives la subvenció anirà destinada a sufragar els costos del professorat del curs. El mínim i màxim de participants s'indicarà en la convocatòria corresponent.  
Programa e) Activitats de foment de la lectura en valencià. Se subvencionaran totes les despeses menys les de material inventariable.  
Programa f) Activitats de divulgació de cinema i produccions audiovisuals en valencià. Se subvencionaran totes les despeses menys les de material inventariable.  
Programa g) Funcionament d'oficines o serveis de l'entitat de promoció de l'ús del valencià. Se subvencionaran els costos del personal. Per a poder optar a la subvenció en aquest programa, l'import mínim dels costos de personal, s'indicarà en la convocatòria corresponent.  
  
L'oficina o el servei ha d'estar dotat de personal especialitzat. Ha de disposar, com a mínim, d'una persona tècnica en promoció lingüística, el lloc de treball de la qual ha de tindre unes característiques semblants a les que, per a la mateixa funció, tenen els llocs corresponents en la Generalitat.  
L'oficina o el servei ha de tindre les finalitats següents:  
- Promoure l'ús del valencià en els diferents àmbits i actuacions de l'entitat.  
- La programació i la realització d'activitats de sensibilització i promoció de l'ús del valencià i de normalització lingüística.  
- Dinamitzar i impulsar l'ús del valencià en l'interior de l'entitat, en l'àmbit social a què es dirigeixen i facilitar assessorament en els aspectes lingüístics i de llenguatges específics.  
- Donar suport a la traducció i correcció de les publicacions i de tots aquells textos que hagen de tindre una àmplia difusió.  
- Organitzar cursos d'ensenyament del valencià per al personal de l'entitat i per a la població adulta.  
- Prestar un servei d'assessorament legal i administratiu en assumptes de drets lingüístics.  
3. Se subvencionarà fins a un màxim del 100 % del pressupost de l'activitat sol·licitada. Les despeses de material inventariable no se subvencionaran.  
4. Quedaran exclosos de la subvenció els llibres de festes de les comissions de les Falles, de les Fogueres i de la Magdalena que obtinguen premi en la convocatòria respectiva de la conselleria competent en matèria de política lingüística.  
5. Per a poder optar a la subvenció es podrà exigir un mínim i un màxim d'import de l'activitat per a la qual se sol·licita la subvenció que, si és el cas, s'indicarà en la convocatòria corresponent.  
  
Article 14. Criteris de valoració d'atorgament de la subvenció  
1. Criteris de valoració  
Els criteris i la valoració ponderada per a cada programa són els següents:  
Programa a) Activitats que tinguen com a objectiu afavorir, difondre i promoure l'ús del valencià i la cultura valenciana en general. Es valorarà cada una de les accions, campanyes o activitats que es realitzen, l'impacte en la població, tant quantitatiu com de l'interés social, el treball en col·laboració amb altres entitats i institucions i el pressupost econòmic (0-90 punts).  
Programa b) Accions de voluntariat lingüístic. Es valorarà la incidència en la població. Nombre de persones implicades, tipus de col·lectiu a qui s'adrecen les campanyes (0-40 punts).  
Programa c) Campanyes i accions d'acollida lingüística. Es valorarà la incidència en la població; el treball en col·laboració amb altres entitats i institucions; nombre de persones implicades, tipus de col·lectiu a qui s'adrecen les campanyes (0-40 punts).  
Programa d) Activitats de formació dirigides a col·lectius específics. Es valorarà el tipus d'acció formativa i l'adequació al col·lectiu a qui va dirigida; el treball en col·laboració amb altres entitats i institucions; el nombre d'hores, el nombre d'alumnat inscrit, i el nombre d'hores lectives (0-63 punts).  
Programa e) Activitats de foment de la lectura en valencià en la població adulta. Es valorarà l'interés de la campanya, el nombre de participants, el treball en col·laboració amb altres entitats i institucions (0-40 punts).  
Programa f) Activitats de divulgació de cinema i produccions audiovisuals en valencià. Es valorarà el nombre de llargmetratges, curtmetratges i programes o documentals emesos en valencià; la periodicitat de l'activitat, la rellevància de la pel·lícula o documental i públic destinatari; el treball en col·laboració amb altres entitats i institucions (0-40 punts).  
Programa g) Funcionament d'oficines o serveis de l'entitat de promoció de l'ús del valencià. Es valorarà la dotació de personal i la categoria laboral adient a les tasques de foment i ús del valencià. (0-300 punts).  
En la convocatòria de les subvencions s'establiran les puntuacions concretes corresponents a cada criteri ponderat d'avaluació d'acord amb l'article 166 h) de la Llei 1/2015.  
2. L'import pressupostat es valorarà en cada programa pel qual se sol·licita subvenció. S'assignarà un màxim de 20 punts al pressupost més alt i 10 punts al pressupost mínim per a tots els programes excepte per al programa g que el màxim serà de 200 punts i el mínim de 100 punts. Per a la resta de sol·licituds, s'aplicarà una escala de valoració proporcional.  
3. En la convocatòria corresponent es podrà indicar el pressupost destinat a cada programa o a algun d'ells. A proposta de la comissió tècnica, la persona titular de la direcció general competent en matèria de política lingüística podrà autoritzar el traspàs del pressupost que en algun dels programes no s'haja esgotat a d'altres.  
  
  
  
CAPÍTOL III  
Subvencions destinades a universitats i xarxes universitàries  
  
Article 15. Persones o entitats beneficiàries  
Podran optar a aquestes ajudes les universitats de la Comunitat Valenciana i les xarxes universitàries amb entitat jurídica pròpia en què participen almenys tres universitats públiques valencianes i que acomplisquen els requisits establits en el punt 1 de l'article 2 d'aquestes bases.  
  
Article 16. Actuacions i despeses subvencionables  
1. Les activitats i despeses subvencionables comprendran l'any natural i seran concretades anualment en la convocatòria corresponent. En tot cas, la quantitat màxima objecte d'ajuda no podrà superar el pressupost sol·licitat.  
2. Se subvencionaran les accions i les despeses següents:  
a) Per a les universitats valencianes:  
- Activitats i iniciatives de formació que tinguen com a finalitat l'increment de la docència en valencià. Se sufragaran les despeses del personal formador, llibres, manuals, la traducció de manuals de llengües estrangeres, de tesis i articles d'investigació al valencià, i material didàctic necessaris per a la realització de les activitats. Les despeses de campanyes de promoció per a incrementar la matrícula en valencià.  
  
- La creació de plataformes digitals per l'aprenentatge del valencià. Se sufragaran els costos de creació i manteniment de les plataformes.  
  
- Activitats de formació i dinamització del voluntariat lingüístic universitari. Se sufragaran les despeses de les activitats de formació, promoció, difusió i dinamització.  
b) Per a les xarxes universitàries:  
- Activitats que fomenten l'ús del valencià i la creació de sinergies que dinamitzen l'ús del valencià per part de les xarxes universitàries. Projectes de formació i activitats entre els membres de la comunitat educativa, la llengua de treball i comunicació de les quals siga el valencià. Projectes que incidisquen en la mobilitat dels membres de la comunitat educativa, en el foment i prestigi social del valencià, en l'ocupabilitat en què el valencià siga l'eix motor de l'acció. Se subvencionaran els costos del personal de les xarxes implicat en cada projecte, les despeses de viatges, i les despeses directes derivades de la realització efectiva de les activitats.  
- Campanyes de promoció de la docència en valencià. Se subvencionaran els costos de creació i difusió de la campanya.  
- La creació de plataformes digitals d'aprenentatge de llengües. Se subvencionaran les despeses de creació i manteniment de la plataforma.  
  
- La traducció de manuals de llengües estrangeres al valencià. Se subvencionaran els costos de traducció i de drets d'autor dels manuals.  
  
3. Se subvencionarà fins a un màxim del 100 % del pressupost de l'activitat sol·licitada. Les despeses de material inventariable no se subvencionaran.  
La mateixa acció no podrà ser subvencionada per a una universitat i per a la xarxa universitària.  
  
Article 17. Criteris de valoració i d'atorgament de la subvenció  
1. Per a les universitats valencianes. Es valorarà el nombre de crèdits de docència en valencià, quantitat d'activitats de formació, el nombre de professorat de la universitat que imparteix classes en valencià, els incentius al professorat per realitzar la docència en valencià per part de la universitat, el nombre d'alumnat matriculat en classes en valencià, el nombre de l'alumnat de la universitat, les campanyes de promoció per a incrementar la matrícula en valencià dels alumnes universitaris. Doctorats i màsters la docència dels quals siga en valencià. El nombre de manuals traduïts. La incidència de la plataforma d'aprenentatge de valencià: nivells i alumnat.  
Als efectes del còmput dels crèdits impartits en valencià, no es comptaran els crèdits impartits pel Departament de Filologia Catalana o departaments equivalents, ni els crèdits o cursos destinats a l'obtenció de certificats de coneixements de valencià, ni els del Certificat de Capacitació per a l'Ensenyament en Valencià ni els del Diploma de Mestre de Valencià.  
La valoració ponderada dels criteris serà la següent:  
- Activitats i iniciatives de formació que tinguen com a finalitat l'increment de la docència en valencià. Se sufragaran les despeses del personal formador, llibres, manuals, la traducció de manuals de llengües estrangeres, de tesis i articles d'investigació al valencià, i material didàctic necessaris per a la realització de les activitats. Les despeses de campanyes de promoció per a incrementar la matrícula en valencià. (0-220 punts).  
- La creació de plataformes digitals per l'aprenentatge del valencià. Se sufragaran els costos de creació i manteniment de les plataformes. (0-75 punts).  
- Activitats de formació i dinamització del voluntariat lingüístic universitari. Se sufragaran les despeses de les activitats de formació, promoció, difusió i dinamització. (0-40 punts).  
2. Per a les xarxes universitàries. Es valorarà el temps d'implantació de la xarxa, el nombre d'universitats implicades, la implantació de la xarxa en àmbits supraregionals en què es comparteix el valencià; durada del projecte d'estudi, d'investigació o de treball. Es valoraran els grups de treball entre les diferents universitats i els grups de treball interdisciplinars, la llengua vehicular dels quals siga el valencià. El nombre de manuals traduïts. La incidència de la plataforma d'aprenentatge de llengües: nombre de llengües, nivells i alumnes.  
La valoració ponderada dels criteris serà la següent:  
- Activitats que fomenten l'ús del valencià i la creació de sinergies que dinamitzen l'ús del valencià per part de les xarxes universitàries. Projectes de formació i activitats entre els membres de la comunitat educativa, la llengua de treball i comunicació de les quals siga el valencià. Projectes que incidisquen en la mobilitat dels membres de la comunitat educativa, en el foment i prestigi social del valencià, en l'ocupabilitat en què el valencià siga l'eix motor de l'acció. Se subvencionaran els costos del personal de les xarxes implicat en cada projecte, les despeses de viatges i les despeses directes derivades de la realització efectiva de les activitats. (0-70 punts).  
- Campanyes de promoció de la docència en valencià. Se subvencionaran els costos de creació i difusió de la campanya. (0-25 punts).  
- La creació de plataformes digitals d'aprenentatge de llengües. Se subvencionaran les despeses de creació i manteniment de la plataforma. (0-85 punts).  
- La traducció de manuals de llengües estrangeres al valencià. Se subvencionaran els costos de traducció i de drets d'autor dels manuals. (0-50 punts).  
3. L'import pressupostat es valorarà en cada activitat per la qual se sol·licita subvenció. S'assignarà un màxim de 25 punts al pressupost més alt i 10 punts al pressupost mínim. Per a la resta de sol·licituds, s'aplicarà una escala de valoració proporcional. (0-25 punts).  
  
4. En la convocatòria corresponent es podrà indicar el pressupost destinat a universitats i a xarxes universitàries.  
  
  
CAPÍTOL IV  
Subvencions destinades a entitats i centres valencians de l'exterior de la Comunitat Valenciana  
  
Article 18. Persones o entitats beneficiàries  
Podran optar a aquestes ajudes les entitats i els centres valencians en l'exterior de la Comunitat Valenciana que estiguen registrats en el registre adscrit a l'òrgan competent en matèria de centres valencians en l'exterior de la Generalitat.  
  
Article 19. Actuacions i despeses subvencionables  
1. Les activitats i despeses subvencionables comprendran l'any natural i seran concretades anualment en la convocatòria corresponent. En tot cas, la quantitat màxima objecte d'ajuda no podrà superar el pressupost sol·licitat.  
2. Programa a) Activitats que tinguen com a objectiu afavorir, difondre i promoure l'ús del valencià i la cultura valenciana en general. Se subvencionaran les despeses referides a l'edició en valencià del material de difusió, de divulgació i d'informació sobre l'entitat i les seues activitats, com ara llibres, revistes, programes, fullets, catàlegs, cartells, documentació administrativa, pancartes, plòters i pàgines web.  
  
Retolació exterior i interior exclusivament en valencià de les dependències de l'entitat.  
En el cas de les pàgines web, seran subvencionables els costos de creació i de manteniment de la pàgina web. Si les pàgines web són bilingües o plurilingües, hauran de tindre la pàgina d'inici en valencià o donar l'opció de triar la versió en valencià abans d'accedir als seus continguts.  
Programa b) Cursos de valencià. En les activitats formatives la subvenció anirà destinada a sufragar els costos del professorat del curs i de l'adquisició de material didàctic. El mínim i màxim de participants s'indicarà en la convocatòria corresponent.  
Programa c) Compra de llibres en valencià i subscripció a publicacions de premsa i revistes en valencià.  
3. Se subvencionarà fins a un màxim del 100 % del pressupost de l'activitat sol·licitada. Les despeses de material inventariable no se subvencionaran.  
  
Article 20. Criteris de valoració i d'atorgament de la subvenció  
1. Programa a) Activitats que tinguen com a objectiu afavorir, difondre i promoure l'ús del valencià i la cultura valenciana en general. Es valorarà cada una de les accions, campanyes o activitats que es realitzen, el treball amb col·laboració amb altres entitats i institucions i el pressupost econòmic. (0-70 punts).  
2. Programa b) Cursos de valencià. Es valorarà el nombre d'hores i el nombre d'alumnat inscrit. (0-45 punts)  
3. Programa c) Compra de llibres en valencià i subscripció a publicacions de premsa i revistes en valencià. Es valorarà l'interés cultural i social dels llibres comprats i de les subscripcions. (0-45 punts).  
  
4. L'import pressupostat es valorarà en cada programa pel qual se sol·licita subvenció. S'assignarà un màxim de 25 punts al pressupost més alt i 10 punts al pressupost mínim. Per a la resta de sol·licituds, s'aplicarà una escala de valoració proporcional. (0-25 punts).  
  
  
  
CAPÍTOL V  
Subvencions destinades a persones jurídiques públiques i privades que presenten projectes singulars que fomenten l'ús del valencià i el multilingüisme en l'àmbit social  
  
Article 21. Persones o entitats beneficiàries  
1. Podran optar a aquestes ajudes les persones jurídiques, públiques i privades de la Comunitat Valenciana que realitzen projectes de característiques singulars que fomenten l'ús del valencià i el multilingüisme, la diversitat lingüística i cultural i la cohesió social.  
2. No podran participar en aquesta modalitat les entitats que hagen presentat el mateix projecte en qualsevol de les altres modalitats d'aquestes bases.  
3. No podran participar en aquesta modalitat les entitats que presenten el mateix projecte en altra convocatòria de la direcció general competent en política lingüística i gestió del multilingüisme.  
  
Article 22. Actuacions i despeses subvencionables  
Podran ser subvencionables projectes i activitats que fomenten l'ús del valencià i el multilingüisme en l'àmbit de la societat valenciana, la diversitat lingüística i cultural, i la interacció de col·lectius en cas d'exclusió social; projectes que fomenten el multilingüisme a través de mitjans telemàtics; projectes que posen a l'abast del públic productes audiovisuals que fomenten el multilingüisme, el coneixement i l'intercanvi cultural; projectes que possibiliten la creació de xarxes en entorns multilingües; projectes multilingües dirigits a grups amb risc d'exclusió social i projectes que potencien les competències lingüístiques, el coneixement de llengües i cultures i l'estatus del valencià.  
  
3. Se subvencionarà fins a un màxim del 100 % del pressupost de l'activitat sol·licitada. Les despeses de material inventariable no se subvencionaran.  
  
Article 23. Criteris de valoració i d'atorgament de la subvenció  
1. Es valorarà l'interés del projecte, els destinataris i col·lectius a qui s'adrecen, l'accessibilitat del projecte, el treball en col·laboració amb altres entitats i institucions. (0-30 punts).  
2. L'import pressupostat pel qual se sol·licita subvenció es valorarà en cada projecte. S'assignarà un màxim de 25 punts al pressupost més alt i 10 de punts al pressupost mínim. Per a la resta de sol·licituds, s'aplicarà una escala de valoració proporcional. (0-25 punts).  
  
  
  
TÍTOL III  
Disposicions de gestió econòmica i règim sancionador  
  
Article 24. Valoració de la puntuació i assignació de la subvenció  
1. Una vegada obtinguda la puntuació final de cada sol·licitud, se sumarà el total de punts obtinguts de totes les sol·licituds en cada modalitat i programa. El valor econòmic del punt s'obté de la divisió del pressupost total per a cada modalitat entre el total de punts de les entitats beneficiàries en aquesta modalitat.  
Per al càlcul de la subvenció, s'ha de multiplicar el valor econòmic del punt pels punts totals de cada una de les entitats beneficiàries. L'import màxim atorgat no podrà ser superior al que es preveja en la convocatòria corresponent.  
2. Seguidament, en aplicació dels criteris establits més amunt, i amb la valoració corresponent a totes les sol·licituds que hagen complit els requisits de la convocatòria, s'elaborarà una llista amb l'import de les ajudes concedides en cada modalitat.  
3. Atenent als criteris indicats, i tenint en compte el pressupost i la distribució disponible per a l'atorgament de les subvencions corresponents a les opcions indicades, la comissió tècnica elaborarà l'informe i la proposta pertinent.  
4. D'acord amb l'informe, l'òrgan instructor formularà la proposta de resolució a la persona titular de la direcció general competent en matèria de política lingüística.  
5. Vista la proposta, i d'acord amb la delegació de la facultat de resoldre efectuada per la disposició final primera d'aquestes bases, la persona titular de la direcció general competent en matèria de política lingüística resoldrà la concessió de les ajudes. La resolució serà publicada en el Diari Oficial de la Generalitat Valenciana, tal com disposen l'article 18 de la Llei general de subvencions i l'article 8.1.c de la Llei 19/2013, de 9 de desembre, de transparència, accés a la informació pública i bon govern.  
  
Article 25. Justificació de la subvenció  
1. El termini de presentació de la documentació justificativa acabarà el dia que indique la convocatòria corresponent. Si la justificació no es presenta dins d'aquest termini, s'entendrà que es renuncia a l'ajuda i que la subvenció queda sense efectes.  
2. Per a justificar adequadament la subvenció, caldrà presentar, degudament omplit, el model del compte justificatiu que figura en l'annex de la convocatòria corresponent, que haurà d'estar firmat per la persona que ocupe la secretaria de l'entitat, amb el vistiplau de la persona representant de l'entitat.  
3. En el compte justificatiu caldrà omplir la informació següent:  
  
3.1. Les dades identificatives de l'entitat i de la subvenció.  
3.2. La declaració responsable sobre la veracitat de la informació, de les dades i de la documentació justificativa aportada, així com el compromís de conservar, i de posar a disposició de la conselleria concedent de la subvenció la documentació original durant el temps de vigència de l'expedient.  
3.3. En la modalitat A. Les associacions cíviques sense finalitat lucrativa, sindicats i associacions professionals i altres entitats sense ànim de lucre.  
- Programa a) Activitats de difusió i promoció. Han d'aportar un exemplar original dels llibres, revistes, programes, fullets divulgatius, catàlegs, cartells o bé l'adreça de la pàgina web, sobre els quals s'ha adjudicat la subvenció. En el material subvencionat ha de constar la col·laboració de la conselleria atorgant de la subvenció.  
Per a la retolació han d'aportar fotografia dels rètols instal·lats.  
  
Mostra del material de marxandatge.  
- Programa b) Voluntariat lingüístic i c) Acollida lingüística. Han de presentar una memòria de les activitats realitzades en què conste la relació de participants, periodicitat, horari, destinataris de les accions, impacte en la població, implicació d'altres entitats.  
- Programa d) Activitats de formació. Dades personals i de la titulació professional i de valencià del personal formador o de l'entitat que realitza la formació, els honoraris rebuts, seguiment de l'assistència dels alumnes, tipus de formació, hores impartides i periodicitat.  
  
- Programa e) Foment de la lectura en valencià. Memòria en què conste el personal implicat en l'activitat, públic destinatari, periodicitat, mitjans utilitzats, ús de xarxes socials, implicació d'altres entitats, mostres dels materials editats.  
- Programa f) Divulgació dels audiovisuals. Memòria en què conste personal implicat en l'activitat, públic destinatari, periodicitat, mitjans utilitzats, ús de xarxes socials, implicació d'altres entitats, mostra dels materials editats i disc dur que continga la mostra de l'audiovisual o de la pel·lícula.  
- Programa g) Funcionament d'oficines o servei de promoció del valencià. Memòria en què conste. Despeses de personal de l'oficina.  
3.4. Modalitat B. Universitats i xarxes universitàries.  
a) Universitats.  
- Activitats de formació en valencià. Dades personals i de la titulació professional i de valencià del personal formador; tipus de formació, hores de formació, nombre dels inscrits i nombre final dels participants.  
  
- Declaració responsable del representant legal de la universitat que acredite el nombre de crèdits totals i dels que s'imparteixen en valencià.  
  
- Plataforma d'aprenentatge. Indicació del lloc web i les ferramentes per a poder accedir-hi.  
b) Xarxes universitàries  
- Activitats de foment del valencià. Declaració responsable del representant legal de l'entitat en què conste la part de despesa del personal dedicada a les activitats per les quals s'ha sol·licitat la subvenció.  
  
- Mostra del material editat i difós de les activitats.  
- Plataforma d'aprenentatge. Indicació del lloc web i les ferramentes per a poder accedir-hi.  
- Relació de material docent, tesis i articles d'investigació en valencià que han rebut la subvenció.  
- Relació de les activitats de formació i dinamització del Voluntariat Lingüístic realitzades.  
3.5. Modalitat C. Entitats i centres valencians de l'exterior de la Comunitat Valenciana.  
- Programa a) Activitats de difusió i promoció de l'ús del valencià i la cultura valenciana. Han d'aportar un exemplar original dels llibres, revistes, programes, fullets divulgatius, catàlegs, cartells o bé l'adreça de la pàgina web, sobre els quals s'ha adjudicat la subvenció. En el material subvencionat ha de constar la col·laboració de la conselleria que atorga la subvenció.  
Per a la retolació han d'aportar fotografia dels rètols instal·lats.  
- Programa b) Cursos de valencià. Nivell del curs, dades personals i titulació de la persona que l'imparteix, els honoraris rebuts, seguiment de l'assistència de l'alumnat i hores impartides.  
- Programa c) Relació de les factures corresponents als llibres comprats a càrrec de la subvenció.  
3.6. Modalitat D. Persones jurídiques públiques i privades que realitzen projectes singulars de foment del valencià i del multilingüisme.  
  
- Presentació de la memòria de les activitats realitzades en què es justifique l'impacte  i l'efecte de cohesió social.  
- Mostra dels materials editats i produïts.  
4. Relació de les factures justificatives de la despesa d'acord amb l'annex del compte justificatiu de la convocatòria corresponent.  
5. Si en la realització de l'activitat subvencionada han col·laborat altres entitats, s'haurà d'indicar quines han sigut les entitats col·laboradores i la quantitat que ha aportat cada una.  
  
Article 26. Causes de reintegrament  
1. En aplicació dels articles 19.3 i 19.4 de la Llei general de subvencions, qualsevol alteració de les condicions tingudes en compte per a la concessió de la subvenció, i, en tot cas, l'obtenció concurrent de subvencions, ajudes, ingressos o recursos, podrà donar lloc a la modificació de la resolució de la concessió.  
2. Seran responsables del reintegrament aquells que s'indiquen en l'article 172 de la Llei 1/2015, de 6 de febrer, de la Generalitat.  
3. En aplicació de l'article 37 de la Llei general de subvencions, serà procedent el reintegrament en els casos següents:  
a) Obtenció de la subvenció després de falsejar les condicions requerides o d'amagar aquelles que haurien impedit la subvenció.  
b) Incompliment total o parcial de l'objectiu, de l'activitat, o la no-adopció del comportament que fonamente la concessió de la subvenció.  
c) Incompliment de l'obligació de justificació o la justificació insuficient, en els termes establits en l'article 30 de la Llei general de subvencions i en les normes establides en aquesta convocatòria.  
  
d) Incompliment de l'obligació d'adoptar les mesures de difusió segons el que s'indica en l'apartat 4 de l'article 18 de la Llei general de subvencions i en l'article 4.9 d'aquestes bases.  
e) Resistència, excusa, obstrucció o negativa a les actuacions de comprovació i control financer previstes en la legislació vigent, així com l'incompliment de les obligacions comptables, registrals o de conservació de documents quan d'això es derive la impossibilitat de verificar la utilització donada als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualsevol Administració o ens públics o privats, nacionals, de la Unió Europea o d'organismes internacionals.  
  
f) Incompliment de l'obligació d'haver realitzat l'activitat subvencionada.  
  
Article 27. Forma de pagament  
1. Per a optar al total de la subvenció concedida caldrà presentar la justificació d'almenys un 80 % del pressupost de l'activitat sol·licitada. Les sol·licituds que justifiquen una quantitat inferior es minoraran proporcionalment a les despeses efectivament justificades aplicant la fórmula següent:  
  
% de minoració = 80 % P-J x 100  
 80 % P   
  
  
on P és el pressupost sol·licitat i J la quantitat efectivament justificada.  
  
2. En cap cas podran realitzar-se pagaments a beneficiaris quan s'haja sol·licitat la declaració de concurs voluntari, hagen sigut declarats insolvents en qualsevol procediment o es troben declarats en concurs, llevat que hi haja adquirit l'eficàcia un conveni, estiguen subjectes a intervenció judicial o estiguen inhabilitats d'acord amb la Llei 22/2003, de 9 de juliol, concursal, sense que haja conclòs el període d'inhabilitació fixat en la sentència de qualificació del concurs.  
3. No podrà realitzar-se el pagament de la subvenció mentre les persones o entitats beneficiàries no es troben al corrent en el compliment de les seues obligacions tributàries i davant de la Seguretat Social o siguen deutores per resolució que declare la procedència de reintegrament.  
4. En el cas de justificar despeses per un import que no siga igual o superior al pressupost total de les activitats previstes, es procedirà a la minoració de la subvenció proporcional a les despeses efectivament justificades.  
  
Article 28. Mètode de comprovació i pla de control  
1. La comprovació administrativa de la justificació documental de la subvenció concedida es realitzarà mitjançant la revisió exhaustiva de la documentació que a aquest efecte s'ha establit en aquestes bases com d'aportació preceptiva per les empreses beneficiàries, per al pagament de la subvenció.   
2. La comprovació material de l'efectiva realització de l'activitat, existència de la condició o compliment de la finalitat, es durà a terme en allò establit en el pla de control que s'elaborarà a tal efecte en els termes establits en l'article 169.3 de la Llei 1/2015, anteriorment esmentada.  
  
  
Article 29. Règim d'infraccions i sancions  
El règim sancionador en la matèria regulada en aquest projecte d'ordre serà l'establit en el títol IV de la Llei general de subvencions i en els articles del 173 al 177 de la Llei 1/2015, de 6 de febrer, de la Generalitat.  
  
  
DISPOSICIÓ ADDICIONAL  
  
Única. No incidència pressupostària  
Aquesta ordre no té incidència pressupostària, en cada exercici pressupostari es tramitarà la convocatòria anual d'aquestes subvencions basant-se en l'import que arreplegue la Llei de pressupostos de la Generalitat per a l'exercici corresponent.  
  
  
DISPOSICIONS FINALS  
  
Primera. Habilitació competencial  
S'autoritza la persona titular de l'òrgan directiu competent en matèria de política lingüística a dictar les instruccions, a interpretar i a adoptar les mesures que considere convenients per a l'aplicació d'aquesta ordre, així com a la resolució de la concessió i denegació de les subvencions, per delegació del titular de la conselleria amb competències en matèria de política lingüística.  
  
Segona. Entrada en vigor  
Aquesta ordre entrarà en vigor l'endemà del dia que es publique en el Diari Oficial de la Generalitat Valenciana.  
  
València, 18 d'octubre de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI